童丱須知 叔妹篇
作者：史浩
朝代：宋

paragraphs: 婦欲事舅姑，先當和叔妹。
叔妹不我和，舅姑生怨憝。
伯叔貴依義，崇恩胡可廢。
晨昏同問安，致敬斂身退。
語笑不妄發，正色絕冶態。
夜行必以燭，相遇毋盼睞。
女妹貴親暱，唯當盡恩愛。
椸枷混衣裳，粧奩同粉黛。
威儀俾嫻習，紉縫勤教誨。
其間有過差，識性須忍耐。
伯叔各生子，嬉戲魚同隊。
切勿分彼己，愛猶我兒輩。
姊妹或歸寧，親戚無阻礙。
童稚既撫存，僕妾亦下逮。
彼於父母前，豈不知欣戴。
遂使高堂言，吾子得賢配。
推此厚族黨，睦婣居外內。
心期在陰德，施惠每韜晦。
喪葬乏資財，男女未婚對。
稱家之有無，彼必懷感佩。
歲時饋壺漿，燕享盍簪玳。
貧富與貴賤，待之宜一槩。
猗歟行此行，婦德無瑕纇。
萬口併一談，可貽彤管載。